Í morgun afhenti Gísli V. Halldórsson í Borgarnesi MS-félaginu 434.646 krónur sem söfnuðust í afmælishófi í tilefni 70 ára afmælis hans sem haldið var í Hjálmakletti 19. september sl . Berglind Guðmundsdóttir formaður MS félagsins tók við hinni höfðinglegu gjöf fyrir hönd félagsins . Gísli afhenti félaginu þó ekki eingöngu peningagjöf heldur einnig forláta söfnunarbauk til eignar sem hann hafði látið hanna og smíða af tilefninu . Málefni MS-félagsins eru Gísla einkar hugleikin en tengdasonur hans , mágur og hans sonur eru allir með MS-sjúkdóminn . Gísli V Halldórsson var ákveðinn í því að afþakka allar afmælisgjafir og við undirbúning fjölskyldunar fyrir afmælið kom upp sú hugmynd að gera einhvern grip eða söfnunarbauk sem hafa mætti frammi í afmælinu . Fékk Gísli Hlyn Ólafsson , tengdason sinn sem er í námi í byggingafræði , til að hanna og gera teikningu að veglegum söfnunarbauk . Síðan fékk Gísli Borgfirðingana Ingólf Eiríksson til að smíða gripinn eftir teikningunni , Pétur Jónsson til að sprauta hann og Björk Jóhannsdóttur til að skreyta . Öll gáfu þau vinnu sína af miklu örlæti . Óhætt er að segja að útkoma samvinnu allra þeirra sem að komu er virkilega fallegur söfnunarbaukur sem heldur betur stendur fyrir sínu . „ MS-félagið óskar Gísla V. Halldórssyni til hamingju með stórafmælið og þakkar honum , fjölskyldu hans og vinum , kærlega fyrir hug þeirra í verki til félagsins . “